《寓居姚家村》
宋代·丘葵

平头五十沧江叟，寄迹三家桑柘村。
樽酒不知谁主客，柬书相伴过晨昏。
有时独步来沙际，尽日清谈倚树根。
一任傍人笑迂阔，此心欲与白鸥论。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。